Óriás daruval emelték be az új aréna elemeit – Galéria
A Felső ­Tisza-parton már javában épül a kézilabdacsarnok, ami 8300 személy befogadására lesz alkalmas. Hétfőn a dómnál is magasabb daruval emelték be a szerkezethez szükséges elemeket.
Kézilabdacsarnok épül Szegeden, több mint egy éve. A 35,8 milliárd forintos projekt a 2022-es férfi kézilabda-Európa-bajnokság helyszínéül is szolgáló arénát, a kétpályás edzőcsarnokot, valamint az akadémiai, kollégiumi részleget is magába foglalja.

  Emellett egy legalább 80 fős konferenciaterem, négy edzőterem, valamint két bemelegítőterem is épül.

A tervek szerint őszre készül el a kézilabdacsarnok, amit a Modern Városok Programban hoznak létre.

Kapcsolódó cikkek

-   Közel egy éve épül, így néz ki most a kézilabdacsarnok – Fotók

Az alapkövét 2019 novemberében tette le Szabó Tünde sportért felelős államtitkár, Kocsis Máté, a Magyar Kézilabda-­szövetség elnöke, Bartók Csaba, a szegedi Fidesz elnöke, és Mikler Roland, a MOL-Pick Szeged válogatott kézilabdakapusa.

Bartók Csaba Facebook-oldalán is megosztotta a hírt az épülő kézilabdacsarnok legmagasabb elemének elhelyezéséről.

Képgaléria: Óriás daruval emelték be az új aréna elemeit. Fotók: Frank Yvette

 

Lelátók

A nemzetközi előírásoknak megfelelő lelátószerkesztéssel legalább 5500 nézőhely kiszolgálását kell biztosítani a fő kerengőszintről, vagyis az első emeletről. Ezért az emeleten alakítják ki a büféket, a vizesblokkokat és a ruhatárakat, valamint a televíziós közvetítést biztosító kamerahelyeket.

A fennmaradó 2800 nézőhely megközelítését pedig egy felső kerengőről oldják meg. A két szintet lépcsők kötik majd össze. A felső, 2800 nézőhelyes szint a csarnoktértől vizuálisan – egy függönyrendszer segítségével –, valamint gépészetileg is leválasztható lesz. Az edzőcsarnoknak saját bejárata, lelátója és előcsarnoka lesz. Ez a létesítmény egyszerre legalább 1500 nézőt tud majd fogadni.
Etelka sor Szeged kézilabdacsarnok